钦定古今图书集成/明伦汇编/官常典/第725卷 > 范旺〈子佛胜〉
## 钦定古今图书集成/明伦汇编/官常典/第725卷 > 范旺〈子佛胜〉

按《宋史忠义传》：“旺，南剑州顺昌县巡检司军校也。初，
顺昌盗俞胜等作乱，官吏皆散，土军陈望素乐祸，与
射士张衮谋举砦应之。旺叱之曰：‘吾等父母妻子，皆
受国家廪食以活，今力不能讨，反更助为虐，是无天
地也’。凶党忿，剔其目而杀之。一子曰佛胜，年二十，以
勇闻，贼诈以父命召之，至则俱死。其妻马氏闻之，行”
且哭，贼胁污之，不从，节解之。贼既平，旺死迹在地，隐
隐不没。邑人惊异，为设像城隍庙，岁时祭享。绍兴六
年，转运使以状闻，诏赠承信郎，更立祠，号“忠节。”二十八年，复诏立愍节庙以祀之。